CELEX: 32018D1939
Language: da
Date: 2018-12-10 00:00:00
Title: Rådets afgørelse (FUSP) 2018/1939 af 10. december 2018 om EU-støtte til universalisering og effektiv gennemførelse af den internationale konvention til bekæmpelse af nuklear terrorisme

11.12.2018   
               
               
                  DA
               
               
                  Den Europæiske Unions Tidende
               
               
                  L 314/41
               
            
         RÅDETS AFGØRELSE (FUSP) 2018/1939
         af 10. december 2018
         om EU-støtte til universalisering og effektiv gennemførelse af den internationale konvention til bekæmpelse af nuklear terrorisme
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Det Europæiske Råd vedtog den 12. december 2003 EU's strategi mod spredning af masseødelæggelsesvåben (»strategien«), som fastslår at ikkespredning, nedrustning og våbenkontrol kan yde et vigtigt bidrag til den globale kamp mod terrorisme ved at mindske risikoen for, at ikkestatslige aktører får adgang til masseødelæggelsesvåben, radioaktive materialer og fremføringsmidler. Strategiens kapitel III indeholder en oversigt over foranstaltninger, som skal træffes både i Unionen og i tredjelande, til bekæmpelse af en sådan spredning.
                  
               
                     (2)
                  
                  
                     Unionen er aktivt i gang med at gennemføre strategien og er i færd med at iværksætte de foranstaltninger, der er nævnt i dens kapitel III, navnlig gennem arbejde hen imod universalisering og om nødvendigt styrkelse af de vigtigste traktater, aftaler og kontrolordninger vedrørende nedrustning og ikkespredning og frigivelse af finansielle midler til støtte for specifikke projekter, der gennemføres af multilaterale institutioner såsom De Forenede Nationers (FN's) Kontor for Narkotikakontrol og Kriminalitetsbekæmpelse (UNODC) og FN's Kontor for Terrorbekæmpelse (UNOCT).
                  
               
                     (3)
                  
                  
                     FN's generalsekretær bemærkede i sin dagsorden for nedrustning med titlen »Securing our Common Future«, der blev indledt den 24. maj 2018, at de nuværende nukleare risici er uacceptable, og at de er voksende.
                  
               
                     (4)
                  
                  
                     FN's Generalforsamling vedtog den 13. april 2005 den internationale konvention til bekæmpelse af nuklear terrorisme, som den 14. september 2005 blev åbnet for undertegnelse.
                  
               
                     (5)
                  
                  
                     Den tekniske gennemførelse af denne afgørelse bør overlades til UNODC og FN's terrorbekæmpelsescenter (UNCCT) i UNOCT.
                  
               
                     (6)
                  
                  
                     Denne afgørelse bør gennemføres i overensstemmelse med den finansielle og administrative rammeaftale, som Europa-Kommissionen og FN har indgået om forvaltning af finansielle bidrag fra Unionen til programmer eller projekter administreret af FN —
                  
               VEDTAGET DENNE AFGØRELSE:
         
            Artikel 1
            
               1.   Med henblik på at sikre den fortsatte og praktiske gennemførelse af visse af elementerne i strategien fremmer Unionen universalisering og effektiv gennemførelse af den internationale konvention til bekæmpelse af nuklear terrorisme ved at yde støtte til aktiviteterne udført af i UNODC, og navnlig dets terrorbekæmpelsesafdeling, som blandt andet støtter staters indsats for at tiltræde relevante internationale retlige instrumenter og for at styrke deres nationale retlige og strafferetlige rammer og institutionelle kapacitet til at bekæmpe nuklear terrorisme, og UNCCT's program for forebyggelse af og reaktion på masseødelæggelsesvåben (»WMD«)/kemisk, biologisk, radiologisk og nuklear terrorisme (»CBRN«), som blandt andet søger at støtte stater og internationale organisationer i at hindre terroristgrupper i at få adgang til og anvende WMD/CBRN-materialer og i at sikre, at de er bedre forberedt til og effektivt kan reagere på et terrorangreb, der omfatter WMD/CBRN-materialer.
            
            
               2.   De projekter, som Unionen skal finansiere, skal have til formål at:
               
                           a)
                        
                        
                           øge antallet af stater, der er parter i den internationale konvention til bekæmpelse af nuklear terrorisme
                        
                     
                           b)
                        
                        
                           øge bevidstheden om den internationale konvention til bekæmpelse af nuklear terrorisme blandt støttemodtagerne, såsom nationale politiske beslutningstagere, herunder parlamentsmedlemmer, og i internationale fora
                        
                     
                           c)
                        
                        
                           forbedre nationale lovgivninger ved at indarbejde alle krav i henhold til den internationale konvention til bekæmpelse af nuklear terrorisme
                        
                     
                           d)
                        
                        
                           udvikle e-læringsmaterialer og andre relevante undervisningsmaterialer og indarbejde dem i ydelse af teknisk retlig bistand, herunder blandt andet casestudier
                        
                     
                           e)
                        
                        
                           udvikle og vedligeholde et referencewebsted, der indeholder alle relevante oplysninger vedrørende den internationale konvention til bekæmpelse af nuklear terrorisme, herunder god praksis
                        
                     
                           f)
                        
                        
                           styrke kapaciteten inden for efterforskning, retsforfølgning og afgørelse af sager for embedsmænd, der arbejder på det strafferetlige område, og andre relevante nationale interessenter
                        
                     
                           g)
                        
                        
                           udvikle synergier med andre relevante internationale retlige instrumenter, såsom konventionen om fysisk beskyttelse af nukleare materialer og ændringen heraf samt FN's Sikkerhedsråds (UNSC's) resolution 1540 (2004).
                        
                     
                           h)
                        
                        
                           styrke staters kapacitet til at opdage og reagere på en trussel om, at terrorister erhverver nukleare eller andre radioaktive materialer.
                        
                     Projekterne skal gennemføres af UNODC og UNCCT i tæt samarbejde med relevante UNODC-feltkontorer og andre relevante institutioner og eksperter, herunder Den Internationale Atomenergiorganisation, FN's Kontor for Nedrustningsanliggender, ekspertgruppen under UNSC's komité, der er nedsat i medfør af UNSC's resolution 1540 (2004), og Unionens ekspertisecentre for CBRN-risikobegrænsning.
               Ved gennemførelsen af projekterne skal Unionens synlighed såvel som korrekt programforvaltning blive sikret.
               Alle projektkomponenter skal støttes af proaktive og innovative offentlige outreachaktiviteter, og ressourcerne fordeles i overensstemmelse hermed.
               Bilaget indeholder en detaljeret beskrivelse af projekterne.
            
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (»den højtstående repræsentant«) har ansvaret for gennemførelsen af denne afgørelse.
            
            
               2.   Den tekniske gennemførelse af de projekter, der er omhandlet i artikel 1, stk. 2, varetages af UNODC og UNCCT. De udfører denne opgave under den højtstående repræsentants ansvar. Med henblik herpå indgår den højtstående repræsentant de nødvendige aftaler med UNODC og UNCCT.
            
         
         
            Artikel 3
            
               1.   Det finansielle referencebeløb for gennemførelsen af de i artikel 1, stk. 2, omhandlede projekter er på 4 999 986 EUR. Det samlede anslåede budget for det overordnede projekt er på 5 223 907 EUR, der tilvejebringes gennem samfinansiering.
            
            
               2.   De udgifter, der finansieres med det i stk. 1 nævnte finansielle referencebeløb, forvaltes efter de procedurer og regler, der gælder for Unionens budget.
            
            
               3.   Kommissionen overvåger, at det i stk. 1 omhandlede finansielle referencebeløb forvaltes korrekt. Med henblik herpå indgår den finansieringsaftaler med UNODC og UNCCT. Det skal fremgå af finansieringsaftalerne, at UNODC og UNCCT skal sikre, at Unionens bidrag bliver synligt i en grad, der svarer til dets størrelse.
            
            
               4.   Kommissionen bestræber sig på at indgå de finansieringsaftaler, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelse af finansieringsaftalerne.
            
         
         
            Artikel 4
            
               1.   Den højtstående repræsentant aflægger rapport til Rådet to gange om året om gennemførelsen af denne afgørelse på grundlag af regelmæssige rapporter udarbejdet af UNODC og UNCCT. Disse rapporter danner grundlag for Rådets evaluering.
            
            
               2.   Kommissionen oplyser to gange om året om de finansielle aspekter af gennemførelsen af de i artikel 1, stk. 2, omhandlede projekter.
            
         
         
            Artikel 5
            Denne afgørelse træder i kraft på dagen for vedtagelsen.
            Denne afgørelse udløber 36 måneder efter datoen for indgåelse af de i artikel 3, stk. 3, omhandlede finansieringsaftaler. Den udløber dog seks måneder efter ikrafttrædelsen, hvis der ikke er indgået nogen finansieringsaftale inden da.
         
         
            Udfærdiget i Bruxelles, den 10. december 2018.
            
               
                  På Rådets vegne
               
               F. MOGHERINI
               
                  Formand
               
            
         
      
      
         
            BILAG
            
                        Projekt 1
                     
                     
                        :
                     
                     
                        Fremme af tiltrædelse gennem et arrangement på højt plan, der skal afholdes i New York i tæt samarbejde med FN's Juridiske Afdeling
                        Projektbeskrivelse: Et arrangement på højt plan vil blive afholdt enten i tilknytning til gennemgangskonferencen mellem parterne i traktaten om ikkespredning af kernevåben i 2020 eller i tilknytning til det årlige traktatarrangement, der tilrettelægges af FN's generalsekretær og afholdes sideløbende med Generalforsamlingens generaldebat. Arrangementet på højt plan kan også afholdes under et særligt FN-forum om specifikke traktater, der skal lette staters deltagelse i den multilaterale traktatramme.
                        Gennemførelsesinstans: UNCCT
                     
                  
                        Projekt 2
                     
                     
                        :
                     
                     
                        Fremme af tiltrædelse gennem regionale workshopper og landebesøg
                        Projektbeskrivelse: tilrettelæggelse af op til seks regionale, interregionale og subregionale workshopper for politiske beslutningstagere fra stater, der ikke er parter i den internationale konvention til bekæmpelse af nuklear terrorisme (1), i:
                        
                                    —
                                 
                                 
                                    Afrika
                                 
                              
                                    —
                                 
                                 
                                    Central- og Sydasien
                                 
                              
                                    —
                                 
                                 
                                    Europa
                                 
                              
                                    —
                                 
                                 
                                    Sydøstasien og Stillehavsområdet.
                                 
                              Relevant materiale, der udarbejdes i projektet (for eksempel casestudier og selvevalueringsspørgeskemaer), vil blive anvendt i workshopperne. Ud over at fokusere på den internationale konvention til bekæmpelse af nuklear terrorisme vil workshopperne omhandle synergier med konventionen om fysisk beskyttelse af nukleare materialer og ændringen heraf samt UNSC's resolution 1540 (2004).
                        Gennemførelsesinstans: UNODC
                     
                  
                        Projekt 3
                     
                     
                        :
                     
                     
                        Ydelse af relevant lovgivningsmæssig bistand
                        Projektbeskrivelse: ydelse af relevant lovgivningsmæssig bistand til anmodende stater via skrivebordsgennemgange eller workshopper i udarbejdelse af lovgivning (op til ti stater).
                        Gennemførelsesinstans: UNODC
                     
                  
                        Projekt 4
                     
                     
                        :
                     
                     
                        Kapacitetsudvikling af relevante interessenter, herunder embedsmænd, der arbejder på det strafferetlige områder og som kan være beskæftiget med efterforskning, retsforfølgning og afgørelse af sager, som involverer nukleart og andet radioaktivt materiale, der er omfattet af den internationale konvention til bekæmpelse af nuklear terrorisme
                        Projektbeskrivelse: Der vil blive afholdt tre regionale workshopper for anklagere i udvalgte stater, der er parter i den internationale konvention til bekæmpelse af nuklear terrorisme, i Afrika, Europa og Asien.
                        Gennemførelsesinstans: UNODC
                     
                  
                        Projekt 5
                     
                     
                        :
                     
                     
                        Fremme af tiltrædelse gennem dialog med Den Interparlamentariske Union
                        Projektbeskrivelse: Der vil blive afholdt konsultationer med Den Interparlamentariske Union med henblik på at tilrettelægge arrangementer for at støtte hurtig tiltrædelse af den internationale konvention til bekæmpelse af nuklear terrorisme og fælles appeller til stater, som endnu ikke er parter i den internationale konvention til bekæmpelse af nuklear terrorisme.
                        Gennemførelsesinstans: UNCCT
                     
                  
                        Projekt 6
                     
                     
                        :
                     
                     
                        Undersøgelse af årsagerne til, at stater ikke tiltræder den internationale konvention til bekæmpelse af nuklear terrorisme og udfordringerne, som disse stater står overfor
                        Projektbeskrivelse: undersøgelse af årsagerne til, at stater ikke tiltræder den internationale konvention til bekæmpelse af nuklear terrorisme og udfordringerne, som disse stater står overfor. UNCCT vil foretage en akademisk undersøgelse for at opnå en dybere forståelse af årsagerne til, at stater ikke bliver parter i den internationale konvention til bekæmpelse af nuklear terrorisme og udfordringerne, som disse stater står overfor, og vil udstede anbefalinger om, hvordan disse årsager og udfordringer kan afhjælpes med henblik på at sikre øget tiltrædelse, samt vil angive lovgivningsmæssige krav og foranstaltninger med henblik på effektiv gennemførelse.
                        Gennemførelsesinstans: UNCCT
                     
                  
                        Projekt 7
                     
                     
                        :
                     
                     
                        Udvikling og vedligeholdelse af et websted, der regelmæssigt opdateres, og som kræver adgangskode, om alle ressourcer vedrørende den internationale konvention til bekæmpelse af nuklear terrorisme, herunder eksempler på national lovgivning
                        Projektbeskrivelse: Webstedet skal indeholde alle tilgængelige ressourcer vedrørende den internationale konvention til bekæmpelse af nuklear terrorisme, herunder en samling af al eksisterende national lovgivning, der gennemfører konventionen i alle deltagerstater, en samling af god praksis og modellovgivning, videnskabelige artikler, oplysninger om og en kalender over outreachaktiviteter, en særlig e-mailadresse til spørgsmål, oplysninger om tilgængelig bistand, et spørgeskema med svar om den internationale konvention til bekæmpelse af nuklear terrorisme og 12 webinarer, hver især af en times varighed, om forskellige aspekter af konventionen (fire på engelsk, fire på fransk og fire på spansk).
                        Gennemførelsesinstans: UNODC
                     
                  
                        Projekt 8
                     
                     
                        :
                     
                     
                        Udarbejdelse og levering af en uddannelseshåndbog om fiktive casestudier, der er relevante for den internationale konvention til bekæmpelse af nuklear terrorisme
                        Projektbeskrivelse: En uddannelseshåndbog om den internationale konvention til bekæmpelse af nuklear terrorisme vil blive udarbejdet på grundlag af fiktive casestudier.
                        Gennemførelsesinstans: UNODC
                     
                  
                        Projekt 9
                     
                     
                        :
                     
                     
                        Udarbejdelse af et e-læringsmodul om den internationale konvention til bekæmpelse af nuklear terrorisme
                        Projektbeskrivelse: Modulet vil blive oversat til mindst fire officielle FN-sprog og vil kunne findes på UNODC's globale e-læringswebsted (https://www.unodc.org/elearning).
                        Gennemførelsesinstans: UNODC
                     
                  
                        Projekt 10
                     
                     
                        :
                     
                     
                        Kapacitetsopbygning inden for grænsesikkerhed og -forvaltning, der vedrører nuklear terrorisme
                        Projektbeskrivelse: UNCCT vil afholde kapacitetsopbygningsarrangementer inden for grænsesikkerhed og -forvaltning i seks regioner:
                        
                                    —
                                 
                                 
                                    Sahel
                                 
                              
                                    —
                                 
                                 
                                    Sydasien og Sydøstasien
                                 
                              
                                    —
                                 
                                 
                                    Afrikas Horn
                                 
                              
                                    —
                                 
                                 
                                    Centralasien og Kaukasus
                                 
                              
                                    —
                                 
                                 
                                    Øst- og Sydøsteuropa
                                 
                              
                                    —
                                 
                                 
                                    Mellemøsten og Nordafrika.
                                 
                              Gennemførelsesinstans: UNCCT
                     
                  
                        Projekt 11
                     
                     
                        :
                     
                     
                        Udarbejdelse af foldere og undervisningsmateriale
                        Projektbeskrivelse: udarbejdelse af informationsfoldere om den internationale konvention til bekæmpelse af nuklear terrorisme på alle FN's seks officielle sprog og et selvevalueringsspørgeskema til stater, der overvejer tiltrædelse.
                        Gennemførelsesinstans: UNODC
                     
                  Forventede resultater af ovennævnte projekter:
            
                        1.
                     
                     
                        forøgelse af antallet af stater, der er parter i den internationale konvention til bekæmpelse af nuklear terrorisme
                     
                  
                        2.
                     
                     
                        forøgelse af bevidstheden om den internationale konvention til bekæmpelse af nuklear terrorisme blandt støttemodtagerne, såsom nationale politiske beslutningstagere, herunder parlamentsmedlemmer, og i internationale fora
                     
                  
                        3.
                     
                     
                        forbedring af national lovgivning ved at indarbejde alle krav i henhold til den internationale konvention til bekæmpelse af nuklear terrorisme
                     
                  
                        4.
                     
                     
                        e-læringsmaterialer og andre relevante undervisningsmaterialer udviklet og indarbejdet i ydelse af teknisk retlig bistand, herunder blandt andet casestudier
                     
                  
                        5.
                     
                     
                        et udviklet og vedligeholdt referencewebsted, der indeholder alle relevante oplysninger vedrørende den internationale konvention til bekæmpelse af nuklear terrorisme, herunder god praksis
                     
                  
                        6.
                     
                     
                        styrkelse af kapaciteten inden for efterforskning, retsforfølgning og afgørelse af sager for embedsmænd, der arbejder på det strafferetlige område, og andre relevante nationale interessenter
                     
                  
                        7.
                     
                     
                        synergi udviklet med andre relevante internationale retlige instrumenter, såsom konventionen om fysisk beskyttelse af nukleare materialer og ændringen heraf samt UNSC's resolution 1540 (2004)
                     
                  
                        8.
                     
                     
                        styrkelse af staters kapacitet til at opdage og reagere på en trussel om, at terrorister erhverver nukleare eller andre radioaktive materialer.
                     
                  
               (1)  Der kan udsendes indbydelser til stater, der er parter i den internationale konvention til bekæmpelse af nuklear terrorisme i det enkelte tilfælde, hvis deres deltagelse giver merværdi.